Polisie, Wits-studente slaags in Jhb-strateFoto:@WitsSRC/Twitter Studente het aanvanklik weer op die kampus bymekaargekom, waar verskeie vergaderings plaasgevind het. Die bestuur van Wits het vroeër alle akademiese aktiwiteite vir die res van die week opgeskort nadat studente, veiligheidswagte en polisiebeamptes ook Dinsdag op die kampus slaags geraak het en groot skade aangerig is. Die betogende studente het na die vergaderings die strate van Braamfontein ingevaar, waar polisiebeamptes op hulle gewag en hulle probeer terugdwing het na die kampus. Die studente was egter nie te vinde daarvoor nie. Hulle het probeer aanbeweeg, maar polisiebeamptes het hulle meegedeel die protesaksie is onwettig en moes vooraf gereël word. Die betogende studente het egter steeds probeer deurdruk, waarna polisiebeamptes skokgranate en rubberkoeëls afgevuur het en studente in verskillende rigting gespat het. Talle studente is tydens die voorval beseer en ambulanse het kort hierna op die toneel opgedaag. Talle studente het intussen ook by die hoofhek saamgedrom en struggle-liedere gesing. Daar was sedert vanoggend ŉ sterk polisieteenwoordigheid op die kampus. Tawana Kupe, Wits se visekanselier, het Dinsdag se geweld ten sterkste veroordeel. Die studente betoog sedert Maandagaand nadat dr. Blade Nzimande, minister van hoër onderwys, aangekondig het universiteite moet self bepaal met hoeveel klasgeld volgende jaar moet styg. Nzimande het Dinsdag die studente se optrede veroordeel en ŉ beroep op hulle gedoen om instansies van hoër onderrig te beskerm en nie te vernietig nie. Studente aan die stuur van die #FeesMustFallReloaded-veldtog hou egter vol onderrig sal nie plaasvind voordat aan hul eise voldoen is nie. Talle Wits-studente is reeds in hegtenis geneem in verband met die gewelddadige betogings.